
PERSONGALLERI

Oda Madsen, 19 år

Lucie Madsen, Odas mor

Erik Lange, Odas barndomsvenn og tidligere kjæreste

Hans Lange, Eriks far

Ragnhild Lange, Eriks mor

Karen Elden, Odas nabo, gift med Eilif

Eilif Elden, Odas nabo, gift med Karen

Georg Sommer, rikmannssønn, forlovet med Fanny Rosenvinge

Gregers Sommer, Georgs far

Søs Sommer, Georgs mor

Jens Wallin, Georgs barndomsvenn

Cecilie Gram, Georgs tidligere forlovede

Mathilde Gram, Cecilies mor

Johan Gram, Cecilies far

Hanna Plassen, tjenestepike hos Sommer

Alma, Hannas tante og Sommers husholderske

Will Banks, kusk hos Sommer

Aase Kristiansen, kokke hos Sommer

Oleander, stallgutt hos Sommer

Ingeborg Johansen, garderobeinspektrise

Kasper Rosenvinge, teatersjef, Odas far

Fanny Rosenvinge, teatersjefens datter, forlovet med Georg Sommer

Othilie von Laursen, skuespillerinne

Elvira Øygarden, Odas venninne, tidligere pyntepike på teatret

Valdemar Bue, garderobeinspektør

Frøken Helene Lied (nå Jakobsen), tidligere innehaver av sybutikk, død

Enkefru Nielsen, vertinne i Strandgaten

Laura Hansen, Odas nabo

Mor Sander, klok kone

Kristian Hauge, dyrlege

Doktor Berg, Sommers huslege

Vittore Rossi, italiensk operasanger og Odas tidligere kjæreste

Einar Granerud, forretningsmann i New York, Beatrices far og Eriks sjef

Susanna Granerud, Beatrices mor

Beatrice Granerud, Eriks kjæreste

Fru Sivertsen, Eriks hybelvertinne


SLIK SLUTTET FORRIGE BOK

– Erik!

Erik krympet seg ved lyden av navnet sitt. Å nei! Det kunne ikke være noen andre enn Granerud. Slaget var tapt. Han sukket nedslått. Han kunne selvfølgelig håpe at Granerud ville tro på ham i stedet for på Beatrice, men han regnet ikke med at det kom til å skje.

Han snudde seg langsomt og gispet da han stirret rett inn i et blidt ansikt med en rødbrun lugg under en litt for stor hatt. – Ole?

– Jeg fikk øye på deg akkurat idet jeg skulle gå om bord, sa Ole stakkåndet og hadde tydeligvis løpt. – Båten går snart. Har du kjøpt billett?

Erik ristet tungt på hodet. – Billettluken stengte akkurat idet jeg kom. Fra øyekroken fikk han øye på en stor og svart Landauer trukket av to blanke hester som stanset et stykke bortenfor dem. Hjertet sank i ham. Den vognen ville han ha gjenkjent hvor som helst. – Å nei! hvisket han åndeløst.

– Hva? Ole snudde på hodet og stirret i samme retning som Erik. – Det var da som pokker! utbrøt han da han fikk øye på onkelen. Han tenkte seg raskt om og trakk så i rullgardinen i billettluken slik at den spratt opp igjen. Det mildt sagt gretne ansiktet til billettøren, som allerede hadde tatt på seg hatt og frakk, kom til syne. Han håpet nok å kunne få feire litt thanksgiving sammen med familien, han også.

– Du er nødt til å gi denne karen her en billett.

– Sorry, det er …

– Ja da, jeg vet at du har stengt, men det lar seg vel ordne, ikke sant? Ole trakk opp en bunke med sedler fra lommen og viftet med den.

Erik hadde hjertet i halsen da han så at Granerud nærmet seg. Arbeidsgiverens blikk var som en hauks og saumfor alle som sto rundt ham. Ikke se hit, tagg Erik inni seg, men til ingen nytte. I neste øyeblikk boret Einar Granerud blikket i hans gjennom folkemengden og holdt det fast i noe som føltes som en evighet. Så hevet han armen og ropte: – Stopp den mannen!


1

New York, november 1886

Erik følte det som om føttene var frosset fast til bakken. Han klarte ikke å bevege seg – klarte knapt å røre på en finger. Hjertet dunket hardt under skjorten da han gløttet bort på Ole, som fremdeles sto og kranglet med billettøren om det gikk an å få kjøpe en billett til Erik eller ei. Hadde kameraten lagt merke til hvem som var kommet til kaia? Det virket ikke slik. Erik kremtet, men Ole lot ikke til å legge merke til det. Han kremtet en gang til, litt høyere denne gangen, og nå reagerte heldigvis kameraten. Da Ole så spørrende bort på ham, nikket Erik i retning av Granerud.

Ole skar en grimase, som tydelig viste hva han mente om situasjonen. – Det var da som pokker! Men slett ikke uventet. Han presset leppene sammen i en tankefull grimase og snudde seg mot billettøren igjen med et enda mer insisterende ansiktsuttrykk. Så trakk han opp en ny bunke med sedler fra frakkelommen og klasket den i skranken. – Nå har du sjansen til å bli rik, min mann. Det er nå eller aldri! Du har vel familie som venter på deg der hjemme? Kone og barn? Han stirret stivt på mannen, som vred seg under blikket hans.

Erik snudde seg mot Granerud igjen. Beatrices far banet seg bestemt vei gjennom menneskemengden og nærmet seg dem med stormskritt. Han så ut som en illsint tyr, som prustet og peste med svart blikk. Vær så snill, ba Erik inni seg. La meg få den billetten! Han nærmest tryglet billettøren med blikket, og gispet av lettelse da han plutselig hørte: – Ja vel, da, så skal dere få én billett på første klasse. Men det er bare fordi jeg virkelig vil hjem nå! Skynd dere. Båten legger fra kai hvert øyeblikk, og den venter ikke på noen! God kveld. Han trakk ned rullegardinen så hardt at den spratt opp igjen, slik at han måtte trekke den ned igjen en gang til.

Ole rev billetten til seg og kastet et raskt blikk på Granerud, som nesten var borte hos dem. – Kom. Fort! Han grep Erik i armen og nærmest dro ham med seg mot landgangen.

Samtidig, i Wessels gate

Oda lå på ryggen i sengen og stirret opp i taket. Søvnen ville ikke komme. Det hadde vært så mange inntrykk den kvelden, i selskapet hos Sommer, at hun nok kom til å trenge lang tid på å fordøye dem. Over stolen hang den vakre kjolen hun hadde hatt på seg, og som Ingeborg hadde sydd til Othilie von Laursen for lenge siden. De fleste hadde tatt det som en selvfølge at det var hun selv som hadde tegnet og sydd den. Oda hadde ikke hatt hjerte til å lyve og hadde bare sagt det som det var – at det var den fantastiske syersken ved teatret, frøken Johansen, som hadde sydd den, men at hun hadde forsøkt å sette sitt preg på den. Som hun skulle ønske at Ingeborg kunne ha sett henne i den! Tenk at garderobeinspektrisen hadde ment å kaste en så nydelig kjole!

Av en eller annen grunn tok hun seg plutselig i å tenke på herr Løvgren. Hva ville han ha sagt om han  hadde sett henne den kvelden? Ville han ha likt den? Han, som hadde vært skredder selv, og som hadde sans for vakre ting … En tanke slo ned i henne og fikk varmen til å stige opp i ansiktet. Var det innerst inne henne, ikke kjolen, hun ønsket at han skulle beundre? Hun ristet bestemt på hodet og slo tanken fra seg. Nå måtte hun slutte å tøyse. Det spilte da vel ingen rolle hva Løvgren tenkte om henne. Det var nok bare blandingen av den sprudlende champagnen og glede over at alt hadde gått så bra, som fikk henne til å tenke slik.

Hun gledet seg til å fortelle Elvira og Karen om selskapet. De kom til å sukke henført og drømme seg bort når de fikk høre om alt det vakre hun hadde sett – fra de funklende lysekronene til de knitrende silkekjolene. Kanskje hun skulle ta med seg moren og besøke dem på søndag allerede? Da ville alle kjente og kjære i Strandgaten være hjemme.

Oda la seg over på siden. I morgen ventet en ny og travel dag i salongen. Det var nesten ikke til å tro at det var hun som eide salongen nå. Hun lukket øynene, og like etter sovnet hun med et smil om munnen.

New York

Erik hev etter pusten da døren til slutt gikk igjen bak ham. De hadde klart det! Han sukket lettet. Tanken på hva som ville ha skjedd om Einar Granerud hadde fått fatt i ham … Hjertet hans økte på nytt takten, og han grøsset mens han fulgte etter kameraten opp trappen. Dette var noe annet enn da de dro med det samme skipet til Amerika for litt over et år siden. Da hadde de hatt billett til tredje klasse, som lå under dekk. Han ristet på hodet og ble gående og se seg rundt med store øyne. Det var myke tepper, grønne planter, skinnende speil og blankpusset messing. Erik kunne ikke fri seg fra tanken på at dette var altfor fint for ham. Det føltes ikke riktig at han skulle menge seg med fiffen her oppe, mens alle andre som var som ham, måtte ta til takke med langt enklere kår der nede.

Ole skjønte tydeligvis hva han tenkte på, for han gliste. – Hvis jeg hadde insistert på å kjøpe en billigere billett, hadde  du nok stått igjen på kaia nå og måttet takle min onkels vrede, Erik. Uansett synes jeg det er bra, for på denne måten får vi vært sammen. Vi har mye å snakke om. I tillegg har jeg ingenting imot å slippe den maten og den sengen vi måtte klare oss med på vei over hit. Vi fortjener litt mer enn som så. Han blunket.

Fortjener? Erik kjente på klumpen som vokste i halsen. Hva fortjente han egentlig? Fortjente han i det hele tatt noe som helst? Følelsene raste inni ham, og han hadde i grunnen bare lyst til å sette seg ned og grine som en liten unge. Han ante ikke hva som var verst – at han hadde unnsluppet Granerud, eller at han hadde stukket av fra Beatrice på en så sjofel måte. Uansett var han takknemlig for å ha en så god venn som Ole. Han trakk pusten godt ned i magen og smilte mot kameraten. – Takk. Jeg setter stor pris på det.

Da de var kommet opp til riktig dekk, ble de tatt imot av en livrékledd herre med hvite hansker og glattkjemmet hår. Han tok imot billettene, kastet et diskré blikk på dem og bukket dypt. – Velkommen, mine herrer. Bli med meg, så skal jeg vise dere lugarene.

Erik var glad for at han hadde vært i middag hos Graneruds akkurat den kvelden, og derfor var anstendig kledd. Mer enn anstendig, faktisk. Ytterst velkledd var vel en bedre beskrivelse. Både dressen og frakken var skreddersydd, og hatten satt perfekt på hodet. Han tvilte på at den livrékledde herren ville ha sett med like blide øyne på ham hvis han han hadde kommet i de brune, slitte hverdagsbuksene og arbeidsskjorten.

De røde, tykke teppene på gulvene dempet lyden av skrittene deres, der de gikk bortover korridoren. Til slutt stanset tjeneren foran en dør med et messingskilt med et nummer på. – Herr Granerud?

Ole nikket.

– Dette er din lugar. Han åpnet døren og ga deretter nøkkelen til Ole, før han snudde seg mot Erik. – Og du skal sove her.

Erik pustet lettet ut da han skjønte at han og kameraten hadde fått lugarer rett ved siden av hverandre. Sånn flaks!

Ole rakte frem noen mynter, og den unge mannen bukket og sa høflig takk, før han forsvant bortover korridoren den veien de hadde kommet.

Det moret Erik å se hvor verdensvant kameraten virket.

– Skal vi ta en klunk inne på min lugar? spurte Ole og fisket opp en liten lerke fra lommen.

– Klunk? Ja visst. Erik gliste ved synet av lommelerken de hadde delt da de sto ved ripa på reisen fra Kristiania, da begge hadde vært like grønne i ansiktet av sjøsyke. – Bare la meg ta av meg frakken og sette fra meg sakene, så kommer jeg. Han tenkte seg om et øyeblikk, før han snudde seg mot kameraten igjen. – Forresten, jeg vil gjerne ta en tur ut på dekk før vi tar den drinken. Er det greit for deg? Jeg vil så gjerne se New York en siste gang …

Ole så tankefullt på ham før han smilte så stort at mellomrommet mellom fortennene kom til syne. Øynene hans var fylt med varme og forståelse. – Ja, selvfølgelig blir jeg med deg, min venn. Kom igjen, så tar vi farvel sammen.

I Josefines gate

Det var langt på natt, men Søs Sommer var lys våken. Feiringen av Georg og Fanny og lille Maria hadde vært vidunderlig. Hun kunne ikke ha ønsket seg en bedre aften, og hun visste hva det aller beste med kvelden hadde vært: de fine ordene ektemannen hadde sagt. Hun hadde aldri forventet at hun skulle få høre ektemannen si hvor stolt han var av Georg, som hadde skrevet det skuespillet, eller hvor mye Maria betydde for ham – ja, for dem alle – og så hadde han i tillegg sagt det høyt, foran alle vennene deres! Og så Gregers, som alltid var så alvorlig! Var humøret hans i ferd med å snu? Var det et snev av Gregers slik han hadde vært for alle de årene siden, som var på vei tilbake til henne igjen? Hun våget knapt å håpe. Det var lenge siden de hadde hatt et kjærlig forhold, ja, hun kunne nesten ikke huske sist gang de hadde delt seng. Det rare var at hun ikke savnet det. Det hadde blitt en vane, og til slutt hadde hun ikke utstått tanken på å måtte ligge inntil ham. Hvem ville vel være nær en person som ikke viste noen tegn på kjærlighet eller begjær? Hun hadde følt at hun bare var i veien for ham, at han ikke brydde seg noe om henne. Inntil nå …

Søs vred litt på seg i sengen. Det var rart hvor lett det var å bli liggende og tenke om natten, i mørket. Et lite smil kruset seg rundt munnen hennes. Det nærmet seg jul, og fortsatte det slik, hadde hun en fornemmelse av at det ville bli den beste på lenge.

Amerika

Ole og Erik krympet seg da den enorme skorsteinen slapp ut damp og hvinte så høyt at de måtte holde for ørene for ikke å miste hørselen i lang tid fremover. Båten var allerede kommet et stykke ut i Hudson River, men det var fremdeles mulig å se bryggen. Det glitret i tusen lys fra byen. Husene og gårdene avtegnet seg som mørke kulisser foran dem, og det sto fremdeles horder med mennesker på kaia som viftet med flagg og hvite lommetørklær. Det var rart å tenke på at Einar Granerud sto et eller annet sted i mengden. Mannen hadde tatt ham inn under vingene sine og sørget for at han hadde fått alt han trengte – og mer til – i det nye landet: arbeid og utdannelse, et nydelig husvære og ikke minst hans velsignelse til å gifte seg med datteren … Herregud! Erik stønnet inni seg. Det stakk vondt i magen og verket i brystet. Han hadde virkelig sett for seg at han skulle bli i New York resten av livet. Som en gift og lykkelig mann. Og rik. Men noe hadde skjedd inni ham da han fant brevene fra Norge på rommet til Beatrice. Det hadde føltes som et  voldsomt svik at han aldri hadde fått sjansen til å se eller svare på brevene fra Oda og fra søsteren. Hva måtte de vel tenke om ham når han aldri svarte? Han ante ikke hva han skulle ha skrevet til Oda, men han skulle så gjerne hatt sjansen til å forklare seg, til å fortelle henne hvor såret han ble da han så henne sammen med den mørkhårede karen. For alt han visste, kunne de kanskje ha fått skværet opp, og hun kunne ha kommet etter. De kunne ha startet et liv sammen i Amerika. Han og Oda – og Lucie også, selvfølgelig. Oda kunne ha åpnet den kjolesalongen hun alltid hadde drømt om …

Det store spørsmålet var om han kom til å angre på at han dro. Han forsøkte å kjenne etter og kom til slutt frem til at han ikke gjorde det. Han gjorde det fordi det hadde gått opp for ham at han ikke kunne stole på noen, verken Beatrice eller faren hennes. Det gjorde forferdelig vondt, men han sto inne for valget.

– Nå var du langt borte, sa Ole lavt ved siden av ham. Han rakte frem lommelerken. – Her. Ta deg en slurk. Så snart vi er ute på det åpne havet, kommer vi neppe til å få ned så mye som en eneste dråpe. Du husker vel sist gang … Det tok ganske lang tid før vi var noe tess. Han gliste.

Erik grep den lille flasken og tok seg en skikkelig slurk. Han håpet inderlig ikke at denne overfarten ville bli like anstrengende som den forrige. Men akkurat som den gang ante han overhodet ikke hva som ventet ham når han kom frem …

Kristiania oppmalingsvesen, 1887. Utsnitt av "Kart over Kristiania”. Utlant av Oslo byarkiv.

